बाबू भोलालाल दास एक एहन अवदानी महापुरुषक रूपमे जानल जाइत छथि जनिक मिथिला, मैथिली भाषा आ साहित्यक लेल अवदानक सम्यक मूल्यांकन एखनधरि शेषे अछि । हिनक जन्म दरभंगाक कसरौर** ग्राममे सन 1894 ई. मे भेलनि आ मृत्यु 28 मइ 1977 ई. केँ । शिक्षा मैट्रिक प्रथम श्रेणी (1911), आइ. ए. द्वितीय श्रेणी (1913) टी. एन. जे. कॉलेज भागलपुरसँ । 1913सँ 1915 धरि मिडिल इसकुलमे शिक्षण । पुनः टी. एन. जे. कॉलेज भागलपुरसँ बी. ए. (1917) । किछु समयक लेल बेतिया इसकुलमे शिक्षण । तत्पश्चात् इलाहाबाद लॉ कॉलेजसँ 1924मे विधि स्नातक । 1925सँ लहेरियासरायमे ओकालति प्रारम्भ ।
 ओकीलक रूपमे केवल अर्थोपार्जन उद्देश्य नहि राखि समाज आ राष्ट्रक अभ्युत्थानक प्रवृत्ति उजागर रहल । अपन प्रवृत्तिगत स्वातंत्र्य आ निर्भीकताक बलेँ समाजमे विशेष परिचितिक व्यक्ति शीघ्रे बनि गेला । एहि समय धरि राष्ट्रीय स्वातंत्र्य आन्दोलन आ भारतीय क्षेत्रीय भाषा- संस्कृतिक पक्षधरतापर जोर पड़ब प्रारम्भ भऽ गेल छल । आ एही समयमे भोला बाबू मिथिला- मैथिल-मैथिलीक आन्दोलनमे निस्सन डेग बढ़ा देलनि ।
 सन् 1929 ई. मे एम. एल. एकेडेमी लहेरियासराय परिसरमे विद्यापति पर्वक आयोजन केलनि जे पर्व आइ मैथिल संस्कृतिक प्रतीक बनि गेल अछि । ई आयोजन ततेक लोकप्रिय भेल जे प्रतिवर्ष आयोजित होमए लागल, प्रत्येक प्रमुख गाम-शहर-नगरमे आयोजित होइत गेल । आयोजनक स्वरूप विस्तार पाबए लागल । एहिसँ समस्त मिथिलांचलमे भाषिक जनाधार स्वतः तैआर भेल आ सांस्कृतिक चेतनाक विस्तारपूर्वक जागरण भेल । लोकमानसकेँ जाग्रत करबामे एहि पर्वक भूमिका महत्त्वपूर्ण बनल । भोलालाल दासकेँ विद्यापति पर्वक प्रारम्भकर्ता, वृहत आयोजनक प्रारम्भकर्ता मानल जाइत अछि । एहू रूपमे हिनक अवदानक स्मरण करब आवश्यक ।
 कोनो संघर्ष अथवा आन्दोलनक हेतु एक संस्था आवश्यक होइछ । भोला बाबू मैथिलीक क्षेत्रमे आगाँ डेग उठा देने छला । तेँ एहि हेतु सन् 1931मे 'मैथिली साहित्य परिषद'क स्थापना केलनि । एहि संस्थाक महामंत्रीक रूपमे 1932सँ 1940 ई0 धरि अनेक महत्त्वपूर्ण ऐतिहासिक काज केलनि । एहि परिषदक ऐतिहासिक अनेक अधिवेशनक आयोजन एखनो प्रतिमान बनल अछि । परिषदक तृतीय अधिवेशनमे म0म0 उमेश मिश्रक अध्यक्षीय भाषण मैथिलीक भाषा वैज्ञानिक मान्यतामे मीलक पाथर बनल । चतुर्थ अधिवेशनक अध्यक्षता मधुबनीमे म. म. डॉ. सर गंगानाथ झा केलनि । परिषदक परिधिकेँ विस्तार दैत मुजफ्फरपुर, पटना, काशी, सहरसा, अजमेर, रोसड़ा, मन्दार मधुसूदन आदि अनेक स्थानपर अधिवेशन, विशेष उपवेशन आदिक सफल आयोजन भेल । एही क्रममे काशीक अधिवेशनमे भोलालाल दासकेँ अध्यक्ष बनाओल गेल । अर्थात् भाषा आन्दोलनक संगठनकर्ताक रूपमे भोला बाबूक अवदानकेँ स्मरण करब आवश्यक।
 -क पक्षमे आधार वस्तु सभक संकलन, ओकर समुचित भाषामे समुचित रूपेँ प्रकाशन ओ उपस्थापन लक्ष्य रहैत छल । मैथिली विरोधी लोकनिक उत्तरमे भोला बाबू स्वयं अंग्रेजी-हिन्दी-मैथिली भाषामे अकाट्य तर्कयुक्त लौह-लेखनी चलौलनि । तेँ तार्किकता, बहुभाषिकता एवं पक्षधरताक सम्यक पुरोधाक रूपमे सेहो हिनका स्मरण करब आवश्यक ।
 पत्रिकाक सोद्येश्यता-सार्थकताक लेल वर्तमान समयोमे ई सभ प्रतिमान बनले अछि समसामयिकताक दर्पणमे । मैथिलीक श्रीवृद्धिमे 'मिथिला'क योगदान ऐतिहासिक रहल। एकरा माध्यमसँ अनेक साहित्यकारक प्रादुर्भाव भेल। मैथिली सम्बन्धी चिन्तनकेँ सुनिश्चित दिशा भेटल । ई पत्रिका नवीन स्वरक उद्घोषक सिद्ध भेल । भोला बाबूकेँ एक सफल पत्रकारक रूपमे सेहो स्मरण करब आवश्यक।
 हमहि रोष छी प्रबल, हमहि छी तांडव भयंकर,
असन्तोष छी हमहि, क्षुब्ध मानू छी विषधर,
हमहि अशान्तिक मूल, हमहि दानव संहारक,
हमहि रक्त-दन्तावली-विस्फारित केहरि बली,
भूकथु स्वान हजार नित, महामत्त गज सम चली।
 एतए रचनात्मकता एवं वैचारिकता दुनू स्पष्ट झलकैत अछि। तेँ साहित्यकारोक रूपमे भोला बाबूकेँ स्मरण करब आवश्यक।
 सुनै छी जे पोथी प्रकाशन ओ पत्रिका प्रकाशनक बकिऔता चुकेबाक हेतु भोला बाबूकेँ वासभूमि बन्हकी राखए पड़लनि । आ तेँ, हुनका 'मैथिलीक दधीचि' कहल जाए लागल ।
 तात्पर्य ई जे बाबू भोलालाल दासकेँ, एहि बहुआयामी व्यक्तित्वकेँ, व्यक्तित्वसँ अस्तित्व बनल महामानवकेँ, भाषा उन्नायककेँ, मैथिलीक दधीचिकेँ, भाषा संघर्ष ओ भाषा आन्दोलनक प्रतीककेँ, नवताक पक्षधरकेँ, कुशल सम्पादककेँ, सफल संगठनकर्ताकेँ, श्रेष्ठ निबन्धकारकेँ, प्रेरक कविकेँ, मिथिलाक बहुआयामी विभूतिक सुखद प्रेरक कर्तृत्वकेँ शतशः, कोटिशः स्मरण-वन्दन । तर्पण- समर्पण ।
 देसिल बयना (मिथिला विभूतिपर्व स्मारिका)
[*हैदराबादक मैथिली साहित्यकेँ समर्पित संस्था 'देसिल बयना' वर्ष भरिमे दू गोट विशेष कार्यक्रमक आयोजन करैत अछि - नवम्बर मे विद्यापति स्मृति समारोह आ मई मे मिथिला विभूति पर्वक । एहि दुनू अवसर पर स्मारिकाक प्रकाशन सेहो कयल जाइत छैक । देसिल बयना स्मारिकाक लोकप्रियता दिनानुदिन बढ़लै ये । सामग्रीक प्रचूरता वला एहि स्मारिका मे विभिन्न विधा आ विभिन्न स्तरक रचनाक समावेश रहैत छैक । एहिमे कतेको रचना उल्लेखनीय होइछ । एकर श्रेय संपादक चन्द्रमोहन कर्ण जीकेँ छन्हि जे सामग्री संयोजनसँ ल' के टाइपिंग आ प्रूफ रीडिंग तकक काज असगरे गंभीर दायित्वबोधक संग करैत छथि । देसिल बयना औपचारिक रूपें स्मारिका होइतो अपन चरित्रमे मैथिलीक छौमाही साहित्यिक पत्रिका जेना अछि । 